# Undervisningsopplegg *Vildanden*

**Trinn 1 (ca. 2 uker):** Introduksjon. Klassen leser og ser *Vildanden* (finnes i klassesett). Elevene leser rollene.

**Trinn 2 (15 min.):** Møte med gruppeledere og sekretærer. 5 grupper som læreren setter sammen på forhånd.

Utdeling av hefte med spørsmål til gruppediskusjon og bakgrunnsmateriale.

Instruksjon til gruppene:

* Gruppearbeidet starter når vi er ferdig med å lese og se dramaet. Framføringen får betydning for muntlig karakter.
* Gruppeleder har ansvar for å samle gruppa, lede arbeidet og passer på at spørsmålene får en grundig behandling. Gruppeleder rapporterer muntlig til læreren.
* Sekretæren fører referat.
* Alle er ansvarlig for å gjennomføre arbeidet – og å kunne besvare spørsmål fra læreren.

**Trinn 3 (4 timer):** Gruppearbeid

**Trinn 4 (2–4 timer)**: Framføring av gruppearbeid

Læreren oppsummerer/trekker tråder.

**Trinn 5 (2 timer):** Skriveøkt: «Mitt møte med *Vildanden*»

Karakter: godkjent/ikke-godkjent. Læreren skriver kort kommentar til hver enkelt.

Introduksjon til skriveøkta:

Skriv en tekst på minst 500 ord med overskrift: *Mitt møte med «Vildanden».* I denne teksten bør du skrive ærlig om skuespillet appellerer til deg i dag, om du synes slike klassiske tekster tar opp viktige eksistensielle spørsmål, eller om det er en «død» tekst som bare har historisk interesse. Trekk fram en av karakterene i stykket som du ble opptatt av og forklar hvorfor du valgte denne personen.

 Få også med hva du mener om Dag Solstads ytring i bladet Skolefokus i 1995:

«Visst skal elevene kjede seg! Det skulle bare mangle om de ikke kjedet seg når kulturarven ble gjennomgått. Det hadde ikke vært mye til kulturarv hvis det ypperste vi hadde innen litteratur fullt ut ble forstått og verdsatt av 18 år gamle, umodne mennesker, med banale såpeoperadrømmer i hodet. Skal man strebe mot landets høyeste allmennutdannelse, kreves det blant annet at man setter seg inn i Ibsens diktning, siden Ibsen altså var norsk, *og det skal være kjedelig!* Her har det forresten skjedd en kolossal forflatning. I dag har man ikke engang vett til å skamme seg hvis man ikke forstår seg på Ibsen.»

Fjernsynsteaterets ypperlige versjon av *Vildanden* fra 1970:
[https://tv.nrk.no/serie/fjernsynsteatret/FTEA00000970/08-09-1970](https://epost.vaf.no/owa/redir.aspx?SURL=Aj-TQvxR5ljXWYaMCy_HR8rr8f3P_oszFXXnttMJANi6Y5w19O_SCGgAdAB0AHAAcwA6AC8ALwB0AHYALgBuAHIAawAuAG4AbwAvAHMAZQByAGkAZQAvAGYAagBlAHIAbgBzAHkAbgBzAHQAZQBhAHQAcgBlAHQALwBGAFQARQBBADAAMAAwADAAMAA5ADcAMAAvADAAOAAtADAAOQAtADEAOQA3ADAA&URL=https%3a%2f%2ftv.nrk.no%2fserie%2ffjernsynsteatret%2fFTEA00000970%2f08-09-1970)

Boka digitalt:
[http://www.nb.no/nbsok/nb/3a23410c8c69166df5d2a550dedc436d.nbdigital?lang=no#0](https://epost.vaf.no/owa/redir.aspx?SURL=f3r0fc9cbTosDPPAv-0SZ0whNVxlMCnUgbLr582Tefu6Y5w19O_SCGgAdAB0AHAAOgAvAC8AdwB3AHcALgBuAGIALgBuAG8ALwBuAGIAcwBvAGsALwBuAGIALwAzAGEAMgAzADQAMQAwAGMAOABjADYAOQAxADYANgBkAGYANQBkADIAYQA1ADUAMABkAGUAZABjADQAMwA2AGQALgBuAGIAZABpAGcAaQB0AGEAbAA_AGwAYQBuAGcAPQBuAG8AIwAwAA..&URL=http%3a%2f%2fwww.nb.no%2fnbsok%2fnb%2f3a23410c8c69166df5d2a550dedc436d.nbdigital%3flang%3dno%230)

## Spørsmål og arbeidsoppgaver

Elevene skal kunne:

* *mestre ulike muntlige roller i gruppesamtaler, foredrag, dramatiseringer, presentasjoner og framføringer som aktør og tilhører*
* *bruke norskfaglig kunnskap i samtaler om tekster*
* *presentere norskfaglige emner og problematisere det framlagte stoffet*
* *analysere, tolke og sammenligne et utvalg sentrale norske og noen internasjonale tekster fra ulike litterære tradisjoner fra romantikken til i dag, og sette dem inn i en kulturhistorisk sammenheng*

**De lange linjene:**

Til alle gruppene, spørsmålene kan bare besvares når alle kjenner stykket i sin helhet.

Disse skal besvares i plenum.

1. Plasser *Vildanden* litteraturhistorisk i sammenheng med de andre dramaene Ibsen har skrevet. (Se egen artikkel om Henrik Ibsen.)
2. På hvilken områder bryter *Vildanden* med den klassiske teaterformen, og på hvilke områder er dramaet i overensstemmelse med den klassiske teaterformen? (Se egen artikkel om teaterhistorisk oversikt.)
3. Hva er vendepunktet i skuespillet?
4. Hvem er hovedpersonen? Begrunn svaret.
5. På hvilken måte er villanden og mørkeloftet en realitet og symbol i skuespillet? Begrunn svaret.
6. Har dette verket noe å si oss i dag?

**Nærlesing:**

Disse spørsmålene skal hver enkelt gruppe besvare. Alle i gruppa må si noe og være forberedt på å svare på spørsmål fra læreren:

Hver gruppe konsentrer seg om hver sin akt:

**Gruppe 1, Akt 1:**

* Hjalmar Ekdal blir framstilt som en innbilsk og forfengelig type. Hvordan kommer dette fram? Likevel får vi en medlidenhet og sympati med ham. Hvordan?
* Hvordan er forholdet mellom grosserer Werle og hans sønn Gregers? Begrunn svaret med eksempler.
* I hvilke scener kommer motsetningene mellom å se/å være blind og lys/mørke fram i denne akten? Hvilken funksjon har dette?

**Gruppe 2, akt 2:**

* Hvordan er Hjalmars referat fra selskapet? Sammenlikn det han sier med det vi får vite i første akt.
* Ibsen karakteriserer personene gjennom replikkene. Gi eksempler på dette hos Hjalmar, Gina, gamle Ekdal og Hedvig.
* Karakterisere de enkelte personenes forhold til villanden.

**Gruppe 3, akt 3:**

* Gregers har en livsoppgave, sier han. Hvordan kommer dette fram?
* Når og i hvilken sammenheng snakkes det om *sumpluft*? Hva mener Gregers med å introdusere denne betegnelsen?
* Bruk egen ord for å formulere innholdet i Rellings anklager mot Gregers.

**Gruppe 4, akt 4:**

* Da Hjalmar kommer hjem etter å ha snakket med Gregers, sier han til Gina at han heretter vil gjøre arbeidet selv, og at han vil føre husholdningsbøkene. Hvorfor vil han det?
* Gina blir tvunget til å fortelle om sin fortid, og den sjokkerer Hjalmar. Hvem av disse to føler dere medlidenhet med? Hvorfor?
* Hva er Gregers syn på Hjalmar? På hvilken måte viser Ibsen at Gregers tar feil?

**Gruppe 5, akt 5:**

* Hva mener Relling med denne påstanden «Tar du livsløgnen fra et gjennomsnittsmenneske, så tar du lykken fra ham med det samme»?
* Hva mener Gregers med de to siste replikkene?
* Hvem har den skadeskutte villanden i seg? Begrunn.